กกต.พลิ้ว ยังไม่เคาะ จะเลื่อน เลือกตั้ง ได้อย่างไร
ฉะพิมพ์บัตรไม่ทันฟังไม่ขึ้น แม้แต่พลังประชารัฐยังไม่เอาด้วย ดีเดย์ล่า 2 หมื่น-ถอด ป.ป.ช.,จรุงวิทย์ พลิ้ววันเลือกตั้งยังไม่กำหนดแล้วจะเลื่อนได้อย่างไร โต้ กกต.พิมพ์บัตรเลือกตั้งทัน แต่วันกาบัตรต้องดูปัจจัยอื่นด้วย พรเพชร แย้มสะดุดปัญหาธุรการ ติงฟากการเมืองตั้งแง่เสี่ยงเกิดทางตัน รัฐบาลท่องคาถาเดินตามโรดแม็ป พรรคการเมืองรุมสหบาทา ปชป.ซัดข้ออ้างพิมพ์บัตรไม่ทันฟังไม่ขึ้น อัดเอื้อบางพรรคจัดทัพไม่เสร็จ บัญญัติ ร่ายกลอนปี 61 อับเฉาแท้ เหน็บตอนนี้เห็นแล้วใครเลวจริง ทษช.เฉ่งเห็นหัวชาวบ้านบ้าง อย่าลากยาว เต้น ปูดจ่องัด ม.44 ปลดล็อกสังกัดพรรค เอื้อสมุน คสช.ดูด ส.ส.อีก อ๋อย ปลุกทุกค่ายรวมพลังต้าน พท.ฉะยื้อไปกระทบใจคน จตุพร ขู่ยิ่งเลื่อนยิ่งแพ้หนัก พปชร.โอ่พร้อมมาก 3 ม.ค. อวดแคมเปญใหญ่อัด 47 สวัสดิการใส่บัตรคนจน 30 ธ.ค. ศรีสุวรรณ ตั้งโต๊ะล่า 2 หมื่นชื่อถอด 5 ป.ป.ช. อนุสรณ์ เหน็บนาฬิกายืมเพื่อนสิ่งมหัศจรรย์แห่งปี,พรรคการเมืองรุมกระหน่ำอย่างพร้อมเพรียงกัน หลังมีกระแสข่าวว่าอาจมีการเลื่อนวันเลือกตั้งออกไปอีก 1 เดือนเป็นวันที่ 24 มี.ค.2562 โดยอ้างเหตุผลว่า กกต.จัดพิมพ์บัตรเลือกตั้งไม่ทัน ขณะที่ พ.ต.อ.จรุงวิทย์ ภุมมา เลขาธิการ กกต.ระบุยังไม่มีการเคาะกำหนดวันเลือกตั้ง ยืนยัน กกต.พร้อมจัดการเลือกตั้งวันที่ 24 ก.พ.2562 แต่การกำหนดวันเลือกตั้ง ต้องพิจารณาจากปัจจัยอื่นๆด้วย ไม่ใช่เพียงเรื่องการพิมพ์บัตรเลือกตั้งอย่างเดียว,จรุงวิทย์ พลิ้วยังไม่เคาะ ลต.เลื่อนได้ไง,เมื่อวันที่ 29 ธ.ค. พ.ต.อ.จรุงวิทย์ ภุมมา เลขาธิการ กกต.กล่าวถึงกระแสข่าวการเลื่อนวันเลือกตั้งออกไปอีก 1 เดือน เนื่องจาก กกต.มีปัญหา เรื่องพิมพ์บัตรเลือกตั้งไม่ทันว่า การจะพิจารณากำหนดวันเลือกตั้งเป็นดุลยพินิจ กกต. ซึ่งจะประกาศกำหนดวันเลือกตั้งภายใน 5 วันหลัง พ.ร.ฎ.ให้มีการเลือกตั้งมีผลบังคับใช้ ระยะเวลาที่กำหนดวันเลือกตั้งได้คือตั้งแต่ 24 ก.พ.-9 พ.ค.2562 กกต.คงพิจารณาถึงปัจจัยต่างๆที่เกี่ยวข้องกับการเลือกตั้ง รวมถึงการจัดพิมพ์บัตรเลือกตั้งด้วย ก่อนที่ กกต.จะประกาศว่าวันใดเหมาะสมเป็นวันเลือกตั้ง ต้องรอการตัดสินใจของ กกต. แต่ขณะนี้ กกต.ยังไม่มีการพิจารณากำหนดวันเลือกตั้ง แต่กลับมีกระแสข่าวใหญ่โตว่ามีการเลื่อนวันเลือกตั้ง และบอกว่าปัจจัยเรื่องการพิมพ์บัตรเลือกตั้งเป็นเงื่อนไขที่จะทำให้เกิดการเลื่อนเลือกตั้ง ทั้งที่จริงๆแล้ววันเลือกตั้งยังไม่ได้กำหนด แล้วจะเลื่อนได้อย่างไร เพราะวันที่ 24 ก.พ.เป็นวันที่สำนักงาน กกต.มีความพร้อมจัดการเลือกตั้ง แต่การกำหนดวันเลือกตั้งนั้นเป็นดุลยพินิจของ กกต.ที่จะต้องพิจารณาจากปัจจัยต่างๆ,โต้บัตรพิมพ์ทันแต่วันต้องดูปัจจัยอื่น,เมื่อถามว่า ก่อนหน้านี้สำนักงาน กกต.ได้ออกมายืนยันว่ามีความพร้อมในเรื่องการพิมพ์บัตรเลือกตั้ง พ.ต.อ.จรุงวิทย์กล่าวว่าเรื่องการพิมพ์บัตรเลือกตั้งนั้นสำนักงาน กกต.มีความพร้อม และจะต้องดำเนินการให้ทัน แต่สำหรับการกำหนดวันเลือกตั้ง จะต้องพิจารณาจากปัจจัยอื่นด้วย ไม่ใช่เพียงเรื่องการพิมพ์บัตรเลือกตั้ง,ปธ.-กกต.ปิดโทรศัพท์กบดานเงียบ,ผู้สื่อข่าวรายงานว่า หลังจากมีกระแสข่าวดังกล่าวออกมาพยายามโทรศัพท์สอบถามความชัดเจนไปยังนายอิทธิพร บุญประคอง ประธาน กกต. แต่กลับปรากฏว่าปิดโทรศัพท์เงียบ เช่นเดียวกับ กกต.หลายรายที่ต่างปิดเครื่องและไม่รับโทรศัพท์ แม้จะมีการติดต่อไปหลายรอบก็ตาม,พรเพชร คาดสะดุดปัญหาธุรการ,นายพรเพชร วิชิตชลชัย ประธานสภานิติบัญญัติแห่งชาติ (สนช.) กล่าวว่ากระแสข่าวเลื่อนเลือกตั้งอาจจะเป็นปัญหาทางธุรการของ กกต. แต่ยังไม่ถึงวันนั้นอย่าให้พูดเลย เดี๋ยวจะถูกกล่าวหาว่าเห็นด้วย ให้เลื่อนไปอีก แต่การจะประกาศกำหนดวันเลือกตั้งต้องมี พ.ร.ฎ.เลือกตั้งออกมา ขณะนี้มีเสียงเรียกร้องให้แก้ไขใช้บัตรเลือกตั้งแบบเบอร์เดียว ถ้าทำจริงต้องไปแก้กฎหมาย กระทบเวลาเลือกตั้งแน่ จะทำให้การเลือกตั้งเลื่อนออกไป ไม่รู้จะแก้เสร็จเมื่อใด เชื่อว่าคงไม่มีใครขอแก้ไขกฎหมาย,ติงซีกการเมืองตั้งแง่ทำถึงทางตัน,นายพรเพชรกล่าวอีกว่า ส่วนการเมืองหลังเลือกตั้งต้องดูว่าแต่ละพรรคได้ ส.ส.สัดส่วนเท่าใด ตั้งรัฐบาลได้หรือไม่ สมัยก่อนไม่เคยเห็นพรรคการเมืองตั้งท่าก่อนลงคะแนนเสียงว่าจะไม่ร่วมทำงานกับใคร แต่สมัยนี้ประเมินว่าจะไม่ร่วมทำงานกัน จึงมีสิทธิเกิดทางตันที่จะรวมตัวกันทำให้ยุ่งยาก กรณี ส.ว.ร่วมโหวตเลือกนายกฯคงไม่ใช่ปัญหาหลัก ความมั่นคงของรัฐบาลอยู่ที่ ส.ส. หวังว่าการเลือกตั้งจะได้คนดีเป็น ส.ส. ควรลดทิฐิและความขัดแย้ง ร่วมกันทำงานในระยะเปลี่ยนผ่าน เมื่อถามว่ามีแนวโน้มผู้จะถูกเลือกเป็น ส.ว.ส่วนใหญ่มาจาก สนช. นายพรเพชรตอบว่าไม่ทราบ ไม่เคยบอกว่าใครจะได้หรือไม่ได้ แต่ สนช.ชุดนี้หลายคนพร้อมทำงาน มีความรู้ความสามารถ ขยันหมั่นเพียร กรรมการสรรหา ส.ว.ต้องเสนอชื่อ 400 คนให้ คสช.คัดเหลือ 194 คน มีกระบวนการตรวจสอบควรเลือกใคร,รัฐบาลยันยึดโรดแม็ปเดิม 24 ก.พ.62,ด้านนายพุทธิพงษ์ ปุณณกันต์ รองเลขาธิการนายกรัฐมนตรีฝ่ายการเมือง และโฆษกประจำสำนักนายกรัฐมนตรี ให้สัมภาษณ์ถึงกระแสข่าวเลื่อนเลือกตั้งออกไปอีก 1 เดือน เนื่องจาก กกต.พิมพ์บัตรเลือกตั้งไม่ทันว่าไม่ทราบถึงกระแสข่าวดังกล่าว แต่ยืนยันรัฐบาลยังยึดโรดแม็ปเลือกตั้งเดิมคือวันที่ 24 ก.พ.62 ทั้งนี้ หากมีปัจจัยที่ทำให้การเลือกตั้งเลื่อนออกไปจริง กกต.ต้องให้เหตุผลและอธิบายกับประชาชนให้เข้าใจ เพราะรัฐบาลไม่มีเหตุผลใดที่ต้องเลื่อน ขณะนี้ไม่มีสัญญาณอะไรจากผู้ใหญ่ในรัฐบาลถึงกรณีดังกล่าว,บิ๊กป๊อก ให้ว่าตาม พ.ร.ฎ.เลือกตั้ง,พล.อ.อนุพงษ์ เผ่าจินดา รมว.มหาดไทย ให้สัมภาษณ์ถึงกระแสข่าวการเลื่อนวันเลือกตั้งออกไป ขณะที่ พ.ร.ฎ.การเลือกตั้งที่จะบังคับใช้ในวันที่ 2 ม.ค.2562 ว่าถ้ามีการประกาศ พ.ร.ฎ.การเลือกตั้งมาต้องเป็นไปตามนั้น เมื่อถามว่ามีความเป็นไปได้ที่รัฐบาลขณะนี้จะประกาศเป็นรัฐบาลรักษาการก่อนการเลือกตั้ง พล.อ.อนุพงษ์ตอบว่าไม่มีคำพูดใดในกฎหมายที่กำหนดให้รัฐบาลนี้ ต้องเป็นรัฐบาลรักษาการ,ปชป.ซัดฟังไม่ขึ้นพิมพ์บัตรไม่ทัน,ขณะที่นายองอาจ คล้ามไพบูลย์ ที่ปรึกษาหัวหน้าพรรคประชาธิปัตย์ กล่าวว่า ไม่เห็นด้วยที่จะขยับการเลือกตั้งออกไป ยุคดิจิทัลวิทยาการการพิมพ์ก้าวหน้าไปมาก ข้ออ้าง กกต.เรื่องพิมพ์บัตรเลือกตั้งไม่ทันฟังไม่ขึ้น แม้ กกต.จะยอมรับข้อเสนอให้มีชื่อพรรคและโลโก้พรรคใส่ในบัตรเลือกตั้งด้วยไม่น่าต้องใช้เวลาพิมพ์มากขึ้นกว่าเดิม หลายประเทศใส่ทั้งชื่อผู้สมัคร ชื่อพรรคและโลโก้ มีเวลาหาเสียง 2-3 สัปดาห์ แต่ยังพิมพ์บัตรได้ทัน ถ้าเลื่อนออกไปโดยไม่มีเหตุผลพอจะกระทบความเชื่อมั่นของประเทศ ทั้งในประเทศและต่างประเทศรับทราบทั่วไปแล้วว่าจะมีการเลือกตั้งวันที่ 24 ก.พ.2562 กกต. รัฐบาลและผู้เกี่ยวข้องพิจารณารอบด้าน คำนึงถึงผลกระทบไม่ให้เกิดปัญหาตามมา,อัดเอื้อบางพรรคจัดทัพไม่เสร็จ,นายจุฤทธิ์ ลักษณวิศิษฏ์ รองโฆษกพรรคประชาธิปัตย์ กล่าวว่า บางพรรคอาจเกิดอุบัติเหตุ หัวหน้าพรรคอาจขาดคุณสมบัติ ทำให้กรรมการบริหารขาดคุณสมบัติไปด้วย ต้องเริ่มนับหนึ่งใหม่ให้เข้าเกณฑ์สังกัดพรรค 90 วันก่อนการเลือกตั้ง อาจเพราะเหตุนี้ทำให้ว่าที่นายกฯบางคนประกาศห้ามนำชื่อตัวเองไปหาเสียงล่วงหน้าเสี่ยงจะตายตกตามกันไปด้วย ต้องจับตาเป็นพิเศษอย่าให้ใครมาเลื่อนเลือกตั้งเพื่อพรรคใดหรือใครคนใดคนหนึ่ง การเลือกตั้งควรเกิดขึ้นวันที่ 24 ก.พ.2562 กกต.ต้องทำหน้าที่ตรงไปตรงมา เคยมีประวัติศาสตร์มาแล้วไม่มีใครอยู่เหนือกฎหมาย พรรคทำผิดถูกยุบได้ กกต.ทำผิดก็ติดคุกได้,หวด กกต.อย่าทำตัวเหนือกฎหมาย,นายอภิสิทธิ์ เวชชาชีวะ หัวหน้าพรรคประชาธิปัตย์ กล่าวว่า กกต.ต้องชี้แจงให้ชัดเจน ที่สุดแล้ว กกต.ต้องร่วมกำหนดวันเลือกตั้ง ถ้าเลื่อนจะกระทบความเชื่อมั่นของรัฐบาลและประเทศ ปัญหาอุปสรรคการปฏิบัติจริงน่าจะแก้ไขได้ เห็นต่างประเทศเขาพิมพ์บัตรมีชื่อผู้สมัครเป็นรายเขต เลือกตั้งภายใน 2 สัปดาห์ยังทำกันทันเลย อยู่ที่การบริหารจัดการมากกว่า จะเลื่อนหรืออะไรต้องอยู่ในกรอบกฎหมาย รัฐธรรมนูญมีระยะเวลากำหนดอยู่ ระยะเวลาจากวันออก พ.ร.ฎ.เลือกตั้งถูกกำหนดไว้ในกฎหมาย คงไปทำอะไรนอกกฎหมายไม่ได้อยู่แล้ว,มาร์ค ส่งคนกลับบ้านจ่อโชว์แก้จราจร,เมื่อเวลา 09.50 น. ที่สถานีขนส่งหมอชิต นายอภิสิทธิ์นำคณะลงพื้นที่สถานีขนส่งกรุงเทพ (หมอชิต) ส่งประชาชนกลับภูมิลำเนาเทศกาลปีใหม่ โดยแจกเอกสารเครือข่ายสำนักกฎหมาย ทนายชาวบ้านและเครือข่าย 157 หากมีปัญหาให้ขอคำปรึกษาด้านกฎหมายได้ 24 ชั่วโมง ที่หมายเลข 06-4417-0708 จนถึงวันที่ 2 ม.ค.2562 มีประชาชนสนใจขอถ่ายรูป บางคนตะโกนว่า ประชาธิปัตย์สู้ๆ จากนั้นนายอภิสิทธิ์กล่าวว่า ยุคนี้ต้องนำข้อมูลมาทำสถิติ หลังปีใหม่จะประกาศนโยบายด้านจราจร ความปลอดภัย วันที่ 5-6 ม.ค.62 น่าจะสรุปผู้สมัครทั้งหมดได้,บัญญัติ ร่ายกลอนปี 61 สุดอับเฉา,วันเดียวกัน นายบัญญัติ บรรทัดฐาน กรรมการสภาที่ปรึกษาพรรคประชาธิปัตย์ ได้แต่งกลอนสะท้อนเศรษฐกิจ สังคมและการเมืองไทย พร้อมอวยพรปีใหม่ 2562 ว่า สวัสดีปีเก่า-ใหม่ ขอลาทีปีเก่าอับเฉาแท้ คนบ่นแย่ทั่วไปในเขตขันธ์ เศรษฐกิจการเมืองเรื่องสำคัญ ล้วนผลักดันสังคมเราอับเฉาตาม เศรษฐกิจชาวบ้านร้านตลาด มีแต่ขาดสภาพคล่องคนมองข้าม เจ็บกว่าใครเกษตรไทยในเขตคาม ชาวสวนปาล์มสวนยางไม่ต่างกัน ทั้งชาวสวนมะพร้าวชาวไร่อ้อย เกษตรไทยใหญ่น้อยทั่วทั้งนั้น ขายพืชผลตนไม่ได้ราคากัน ยิ่งนานวันยิ่งตกต่ำช้ำชอกใจ หวังจะให้ภาครัฐจัดการช่วย แก้ไขด้วยมาตรการขนานใหญ่ ด้วยแนวทางที่ยั่งยืนตลอดไป ซึ่งมิใช่แจกเงินให้ผ่านไปที แจกเงินให้ใช้กระตุ้นเศรษฐกิจ จะถูกผิดหรือไม่อย่างไรนี่ เพราะ จีดีพีที่โตกันทุกวันนี้ เพิ่มส่วนของ คนมั่งมีตลอดมา,เหน็บตอนนี้ใครเลวจริงน่าชิงชัง,ด้านการเมืองปีเก่าอับเฉายิ่ง ยุ่งเหมือนลิงแก้แหแย่เหมือนว่า ข้อกำหนดกฎเกณฑ์กติกา ที่สร้างสรรค์กันขึ้นมาพาวกวน ใช้หลักคิดผิดยุคผิดสมัย เป็นอธิปไตยครึ่งใบยุคต้นๆ อ้างถึงความไม่พร้อมของปวงชน ด่าว่าคนการเมืองไม่มีดี มาบัดนี้คนไม่ดีอยู่ที่ไหน อยู่ที่ใดใครก็เห็นใช่ไหมนี่ ที่ด่ากันไปมาว่าไม่ดี ถึงตอนนี้ใครเลวจริงน่าชิงชัง ปีใหม่นี้จะเป็นปีที่ท้าทาย อาจวุ่นวายสับสนคล้ายหนหลัง ที่เคยเกิดซ้ำมาหลายคราครั้ง ขึ้นอยู่กับเลือกตั้งที่จะมี กกต.อย่ามีงออย่ามีหัก ต้องมีหลักเป็นกลางอย่างเต็มที่ การแทรกแซงต้องชัดแจ้งว่าไม่มี การเลือกตั้งต้องเสรีและเป็นธรรม พี่น้องไทยอย่าใจเบาตามเขาไป จะเลือกใครพรรคใดใคร่ขอย้ำ ดูงานเก่าของกลุ่มเก่าที่เขาทำ ว่าตกต่ำหรือดีเด่นเป็นเช่นใด เศรษฐกิจปากท้องของชาวบ้าน มีผลงานหรือซากงานสอบผ่านไหม หรือปราบโกงปราบจริงกันเพียงใด ถ้ายังไหวเลือกต่อไปให้กลับมา ถ้าไม่ไหวขืนกลับมาจะพาแย่ ชาติจะสายเกินแก้ก็เดินหน้า พากันเลือกพรรคอื่นให้เข้ามา แก้ปัญหาให้ดีกว่ากันต่อไป พรรคอื่นๆ มีดาษดื่นทุกวันนี้ ควรดูให้ถ้วนถี่ดีจริงไหม ประวัติความเป็นมาน่าพอใจ นโยบายทำได้ไหมตรองให้ดี การเลือกตั้งครั้งนี้มีความหมาย เสียโอกาสอีกไม่ได้แล้วคราวนี้ ผิดพลาดไปลำบากใหญ่อีกหลายปี การใช้สิทธิ์ครั้งนี้จึงสำคัญ สวัสดีปีใหม่มาถึงแล้ว ให้คลาดแคล้วผองภัยดังใจฝัน มีพอเพียงทุกครอบครัวทั่วหน้ากัน ให้สุขสันต์ปีใหม่สมใจเทอญ,ค้าน คสช.แก้ พ.ร.บ.ร่วมทุนเอื้อขาใหญ่,ที่พรรคประชาธิปัตย์ นายชาญชัย อิสระเสนารักษ์ อดีต ส.ส.นครนายก พรรคประชาธิปัตย์ แถลงคัดค้านการแก้ไข พ.ร.บ.การร่วมทุนของรัฐและเอกชนว่า เมื่อวันที่ 19 ธ.ค. รัฐบาล คสช.นำร่างเข้าสู่ที่ประชุม สนช.ด่วนเร่งรีบให้เสร็จหลังปีใหม่ เปลี่ยนหลักการจากควบคุมงบฯ ลงทุนร่วมเกิน 1,000 ล้านบาท และเกิน 5,000 ล้านบาท ระบุในมาตรา 7 ครอบคลุมโครงการร่วมทุนเกี่ยวกับโครงสร้างพื้นฐานและบริการสาธารณะเพียง 12 เรื่องคือ 1.ถนนทางหลวง ทางพิเศษ การขนส่งทางบก 2.การรถไฟ รถไฟฟ้า การขนส่งทางราง 3.ท่าอากาศยาน การขนส่งทางอากาศ 4.ท่าเรือ การขนส่งทางน้ำ 5.การจัดการน้ำ การชลประทาน การประปา การบำบัดน้ำเสีย 6.การพลังงานทั้งหมด 7.การโทรคมนาคม การสื่อสาร 8.โรงพยาบาล การสาธารณสุข 9.โรงเรียนและการศึกษา 10.ที่อยู่อาศัยหรือสิ่งอำนวยความสะดวกสำหรับผู้มีรายได้น้อย หรือปานกลาง ผู้สูงอายุ ผู้ด้อยโอกาส หรือผู้พิการ 11.ศูนย์นิทรรศการ และศูนย์การประชุมและ 12.กิจการอื่นตามที่กำหนดใน พ.ร.ฎ.กิจการตามวรรคหนึ่ง รวมถึงกิจการเกี่ยวเนื่องที่จำเป็น,สกัดทุนผูกขาดถลุงทรัพยากรชาติ,นายชาญชัย กล่าวอีกว่ารัฐบาล คสช.กำลังคิดและทำอะไร กิจการ กสทช.มีกฎหมาย กสทช.คุมอยู่แล้ว แต่ทำไมแก้ไขให้ควบคุม หรือโรงเรียนและการศึกษาจะเปลี่ยนให้เอกชนหรือต่างชาติเข้ามาทำอะไรหรือไม่ การสร้างที่อยู่อาศัยให้ผู้ด้อยโอกาสคนจน ส่อจะเปิดช่องว่างเอาที่ดินและทรัพย์สินของรัฐปลดออกจาก พ.ร.บ.ร่วมทุนเดิมให้กลุ่มทุนใหญ่เข้ามาทำอะไรก็ได้ ให้ใช้ดุลยพินิจของหน่วยงานรัฐตัดสิน โดยเฉพาะท่าอากาศยานและการขนส่ง มีสนามบินภูมิภาค 28 แห่ง เปิดให้เอกชนแค่ 2-3 รายผูกขาด จะร่วมกับคณะทำงานฝ่ายกฎหมายของพรรค ติดตามการแก้กฎหมายเปิดช่องว่างให้ทุจริตคอร์รัปชันหรือเอื้อประโยชน์กลุ่มใดกลุ่มหนึ่ง,ทษช.ซัดเห็นหัว ปชช.อย่าลากยาว,เมื่อเวลา 10.00 น. ที่ศูนย์ประสานงานพรรคไทยรักษาชาติ เขตสวนหลวง ซอยพัฒนาการ 35 ร.ท.ปรีชาพล พงษ์พานิช หัวหน้าพรรคไทยรักษาชาติ ให้สัมภาษณ์ถึงกระแสข่าวการเลื่อนการเลือกตั้งออกไป 1 เดือนว่า กกต.ดูไม่เป็นมืออาชีพ การพิมพ์บัตรเลือกตั้งไม่ทันไม่ควรนำมาเป็นข้ออ้าง ประชาชนจับตาอยู่ หากเลื่อนออกไปอีกเท่ากับว่า คสช.จะอยู่สร้างความเสียหายต่อไปอีก เมื่อถามว่า อาจมีบางพรรครวมตัวกันขอเลื่อนการเลือกตั้ง อ้างว่าจัดวางผู้สมัครไม่ทัน ร.ท.ปรีชาพลกล่าวว่า จะรอให้ทุกพรรคพร้อมคงเป็นไปไม่ได้ ถ้ารักษาคนส่วนน้อยแต่ทิ้งประโยชน์คนส่วนใหญ่ถือว่าไม่ยุติธรรม ถ้าเลื่อนออกไปความเสียหายจะมากขึ้นกว่านี้ ส่วนที่รัฐบาลไม่ประกาศเป็นรัฐบาลรักษาการช่วงเลือกตั้งไม่เหนือความคาดหมาย แต่ขอให้พยายามหลีกเลี่ยงการใช้มาตรา 44 เข้ามาเปลี่ยนแปลงกลไกต่างๆหรือการใช้อำนาจรัฐมาสร้างความได้เปรียบเสียเปรียบให้แก่พรรคใดพรรคหนึ่ง ขอให้เห็นหัวประชาชนบ้างก็แล้วกัน,เต้น ปูดงัด ม.44 ปลดล็อกสังกัดพรรค,นายณัฐวุฒิ ใสยเกื้อ ประธานคณะทำงานรณรงค์หาเสียงเลือกตั้ง ทษช. กล่าวว่า ประเด็นข่าวอาจเลื่อนการเลือกตั้งออกไป กกต.ทั้ง 7 คนจะเพิกเฉยให้สังคมวิพากษ์วิจารณ์ไม่ได้ ต้องออกมาประกาศความชัดเจน ปัจจุบันไม่มีเหตุผลอะไรเลยที่จะทำให้ต้องเลื่อนเลือกตั้งออกไป มีเพียงเหตุผลเดียวที่พอเข้าใจได้ หากเลื่อนคือเพื่อช่วยให้พรรคผู้มีอำนาจจัดการเรื่องผู้สมัคร เตรียมการให้ได้เปรียบสูงสุดใช่หรือไม่ วันนี้ไม่ได้มีแค่กระแสข่าวเลื่อนเลือกตั้ง ยังมีข่าวลือจะใช้อำนาจมาตรา 44 ปลดล็อกสมาชิกพรรค ไม่จำเป็นต้องสังกัดพรรคใน 90 วันก่อนลงเลือกตั้ง แต่สามารถสังกัดพรรคได้จนถึงวันสมัครรับเลือกตั้ง เพื่อเปิดพื้นที่ให้พรรคผู้มีอำนาจดึงอดีต ส.ส. นักการเมืองที่มีฐานคะแนนเข้มแข็งมาเป็นผู้สมัคร ยิ่งถ้าใช้มาตรา 44 ปลดล็อกผู้สมัครคงชัดยิ่งกว่าชัดที่จะช่วยเหลือบางพรรค,อ๋อย ปลุกทุกพรรคร่วมแรงต้าน,นายจาตุรนต์ ฉายแสง ประธานคณะกรรมการยุทธศาสตร์ ทษช. กล่าวว่า ข่าวเลื่อนการเลือกตั้งมีมาเป็นระยะๆ เหมือนมีมูลเป็นไปได้ นักการเมืองส่วนใหญ่คุยกันเห็นว่าการพิมพ์บัตรเลือกตั้งไม่ทันไม่น่ามีเหตุผลพอ ไม่น่ายุ่งยากเทคโนโลยีทันสมัยแล้วกระจายพิมพ์ได้ น่าจะมีเหตุผลอื่นแอบแฝงจะเกี่ยวกับความไม่พร้อมของบางพรรคที่มีปัญหาคุณสมบัติและต้องการดูดอดีต ส.ส.พรรคอื่น อาจต้องการเวลาเพิ่มเติม ขึ้นอยู่กับกระแสสังคมแล้ว ถ้าไม่มีเสียงคัดค้านอะไรมาก การเลื่อนเลือกตั้งอาจเกิดขึ้นจริงก็ได้ เวลานี้เสียงพรรคพลังประชารัฐมีขึ้นมาบ้าง หลังลดแลกแจกแถมเน้นแจกช่วงใกล้เลือกตั้ง แต่กระแสความรู้สึกของประชาชนทั่วไป ไม่อยากให้ พล.อ.ประยุทธ์มาเป็นนายกฯอีก ต้องการเปลี่ยนรัฐบาลจากปัญหาเศรษฐกิจ กระแสวิพากษ์วิจารณ์ พล.อ.ประยุทธ์มีมากขึ้น จนอาจต้องคิดหาวิธี ให้แน่ใจว่ามีพรรคหรือนักการเมืองสนับสนุนเพียงพอ ขณะที่หัวหน้า คสช.ยังมีอำนาจเต็มอยู่ในมืออาจใช้มาตรา 44 ทำอะไรก็ได้ต้องติดตามใกล้ชิด อะไรที่ไม่เห็นด้วยพรรคการเมืองส่วนใหญ่ต้องช่วยกันไม่ให้เลื่อนเลือกตั้ง,แก้ปากท้องต้องเปลี่ยน รบ.เป็น ปชต.,เมื่อเวลา 10.00 น. ศูนย์ประสานงานพรรคไทยรักษาชาติ เขตสวนหลวง ซอยพัฒนาการ 35 ร.ท.ปรีชาพล พงษ์พานิช หัวหน้าพรรคไทยรักษาชาติ พร้อมแกนนำ เปิดศูนย์ประสานงานพรรคเขตสวนหลวง พร้อมเปิดรับสมัครสมาชิกพรรค มีนายธกร เลาหพงศ์ชนะ ผู้เสนอตัวเป็นผู้สมัคร ส.ส.กทม.เขตสวนหลวง เขตประเวศ พร้อมประชาชนในพื้นที่ให้การต้อนรับ และพากันสะท้อนปัญหาอยากให้พรรคช่วยแก้ปัญหาเรื่องเศรษฐกิจปากท้องและปัญหา ยาเสพติด โดย ร.ท.ปรีชาพลกล่าวว่า จากการลงพื้นที่ทั้งใน กทม.และต่างจังหวัด ประชาชนระบุถึงปัญหาปากท้อง ขณะที่นายสมคิด จาตุศรีพิทักษ์ รองนายกฯบอกว่าคนจนในปี 2561 คนจนจะหมดประเทศแต่คนภาคใต้บอกว่าคนจนจะผูกคอตายหมดประเทศแล้ว ปัญหาเพราะไม่มีความเป็นประชาธิปไตย สิ่งที่ทำได้คือการเปลี่ยนแปลงรัฐบาล เลือกพรรคฝ่ายประชาธิปไตย สกัดการสืบทอดอำนาจของรัฐบาล คสช.,กู้ ศก.หยุด ประยุทธ์ มาเป็นรัฐบาล,นายจาตุรนต์ ระบุว่าใน กทม.มีแต่ปัญหายาเสพติด สมัยรัฐบาลพรรคไทยรักไทยแก้ได้ ต้องเอาผู้เสพมาเป็นผู้ตรวจสอบ เอาคนเสพมารักษา เอาผู้ค้าไปติดคุก หาก ทษช.ได้เป็นรัฐบาลจะทำแอปพลิเคชันรายงานปัญหายาเสพติดในชุมชน ส่วนการแก้ปัญหาเศรษฐกิจ ทษช.มีทางแก้ไขได้ การส่งออกต้องมากขึ้น 4-5 ปีการส่งออกโตไม่มาก เจรจาการค้ากับต่างประเทศไม่ได้ เพราะรัฐบาลนานาชาติไม่ลงนามกับรัฐบาลเผด็จการ ส่วนการลงทุนต้องให้ ทษช.เข้าไปเป็นรัฐบาล อย่าให้ พล.อ.ประยุทธ์ มาเป็นรัฐบาล,นายฤภพ ชินวัตร รองหัวหน้าพรรคไทยรักษาชาติกล่าวว่า พรรคไทยรักษาชาติจะใช้แคมเปญเพิ่มเงินในกระเป๋า พร้อมใช้เทคโนโลยีทำให้การขายสินค้าไปสู่กลุ่มเป้าหมายมากขึ้น ทำให้ทุกคนทำได้ วันที่ 24 ก.พ.2562 ต้องยกปากกามาเลือกทษช. เพื่อเข้าไปแก้ปัญหาให้ประชาชน,พท.สับยื้ออีกกระทบความรู้สึกคน,ด้านนางลดาวัลลิ์ วงศ์ศรีวงศ์ โฆษกพรรคเพื่อไทย กล่าวว่า กระแสข่าวอาจเลื่อนการเลือกตั้งไปอีก 1 เดือน กระทบความรู้สึกประชาชนมาก ส่วนใหญ่บ่นเป็นเสียงเดียวกันว่าเศรษฐกิจแย่จะทนไม่ไหวกันแล้ว ต่างหวังจะเปลี่ยนรัฐบาลใหม่ให้มาฟื้นเศรษฐกิจให้ดีขึ้น วันที่ 24 ก.พ. 2562 วันปลดเปลื้องความทุกข์ยากของประชาชน ทุกพรรคต่างพร้อมแล้ว อย่าทำให้ประชาชนเสียความรู้สึก ตกอยู่ในภาวะยากลำบากต่อไปอีกเลย,ขอเสียงถล่มทลายแก้ปากท้องได้ทันที,นางลดาวัลลิ์กล่าวต่อว่า ส่วนผลสำรวจนิด้า โพลที่ระบุว่าพรรคที่จะให้ของขวัญปีใหม่ตามที่ประชาชนต้องการได้ อันดับ 1 คือพรรคเพื่อไทย ยืนยันพรรคพร้อมทำงานหนักแก้ไขปัญหาเศรษฐกิจปากท้องให้ทันทีเมื่อประชาชนให้โอกาส สิ่งที่อยากให้ช่วยแก้ไขปัญหา มีอยู่ในนโยบายพรรคแล้ว ใกล้จะถึงเวลาแถลงให้ประชาชนทราบพร้อมกันทั่วประเทศ เรามีทีมงานนักบริหารมืออาชีพหลายคนล้วนมีประสบการณ์ พรรคเคยบริหารประเทศจนทำให้เศรษฐกิจดีมีกินมีใช้เป็นรูปธรรมมาแล้ว จึงขอยืนยันว่าเราทำได้จริง ถ้าประชาชนสนับสนุนให้พรรคเพื่อไทยชนะการเลือกตั้งถล่มทลาย มีเสียงมากพอในการจัดตั้งรัฐบาล ทั้งปัญหาเศรษฐกิจและปัญหาสังคมจะได้รับการแก้ไขทันที,กัญจนา วอนอย่าเลื่อนอีกเลย,น.ส.กัญจนา ศิลปอาชา หัวหน้าพรรคชาติไทยพัฒนา กล่าวว่า ขอวิงวอน กกต.ให้จัดการเลือกตั้งตามที่ประกาศไว้เป็นที่รับรู้ทั่วโลก ไม่ควรเลื่อนวันไป ที่อ้างว่า กกต.พิมพ์บัตรเลือกตั้งไม่ทันเป็นระบบการจัดการของ กกต.ต้องทำให้การเลือกตั้งเป็นไปตามกำหนด จะส่งผู้สมัคร ส.ส. 324 เขต ภาคใต้ส่ง 49 เขตจาก 50 เขต วันที่ 10 ม.ค. เป็นวันปฐมนิเทศผู้สมัคร ส.ส. ตนจะลง ส.ส.ระบบบัญชีรายชื่อหรือไม่และบุคคลในบัญชีที่พรรคสนับสนุนเป็นนายกฯ อยู่ระหว่างพิจารณา คาดว่าจะได้ ส.ส. 30 คน ขอให้ทุกฝ่ายยึดคำของ พล.อ.เปรม ติณสูลานนท์ ประธานองคมนตรีและรัฐบุรุษว่าทุกคนเห็นต่างได้ แต่ไม่ใช่ศัตรู ถือเป็นคำมงคล ทุกฝ่ายควรน้อมรับไปปฏิบัติเพื่อทำให้สังคมสงบ รวมถึงสร้างความร่วมมือร่วมใจระดมความคิดเพื่ออุดช่องว่างและทำให้บ้านเมืองเจริญได้จริง,ชาวบ้านรอรัฐบาล ปชต.มาแก้ไข,ต่อมาเมื่อเวลา 17.30 น. ที่ตลาดเจทีคลอง 8 ลำลูกกา จ.ปทุมธานี น.ส.กัญจนาพร้อมคณะเปิดเวทีพบปะสมาชิกพรรค พร้อมเปิดตัวนายสดใส โรจนวิชัย หรือสดใส รุ่งโพธิ์ทอง ว่าที่ผู้สมัครเขต 5 จ.ปทุมธานี โดย น.ส.กัญจนากล่าวว่า จ.ปทุมธานีจะส่งผู้สมัครทุกเขต วันเลือกตั้งที่ 24 ก.พ.2562 หวังว่าจะไม่เลื่อน การเลือกตั้งที่จะมาถึงคือสิ่งที่ประชาชนรอคอย และต้องการรัฐบาลประชาธิปไตย เข้ามาบริหารราชการแผ่นดิน ต้องการฝ่ายที่เกี่ยวข้องมาแก้ไขข้อผิดพลาด พรรคจะยืนในจุดที่ทำให้ประเทศเดินหน้าได้ ไม่ยืนอยู่ข้างความขัดแย้ง เพราะทำให้ประเทศไม่เดินหน้า บางครั้งยังทำให้ประเทศถอยหลัง,เพื่อชาติ กระตุก ปชช.เลิกยอมจน,เมื่อเวลา 18.00 น. ที่ อ.ท่าม่วง จ.กาญจนบุรี นายสงคราม กิจเลิศไพโรจน์ หัวหน้าพรรคเพื่อชาติ พร้อมแกนนำพรรค และนายยงยุทธ ติยะไพรัช อดีตประธานรัฐสภา นายจตุพร พรหมพันธุ์ ประธาน นปช.ในฐานะผู้สนับสนุนพรรค ร่วมเปิดสถาบันพัฒนาการเมือง พรรคเพื่อชาติ มีประชาชนร่วมรับฟังจำนวนมาก โดยนายสงครามกล่าวตอนหนึ่งว่า ที่ผ่านมาประเทศมีปัญหาความขัดแย้ง จนทหารเข้ามายึดอำนาจ อ้างว่าจะสร้างความปรองดอง แต่ยังไม่เกิดขึ้น หากเป็นเช่นนี้ต่อไปบ้านเมืองจะไปไม่รอด เราจึงอาสาเป็นเกาะกลาง ยึดหลักประชาธิปไตยคุยกันได้กับทุกฝ่าย เพื่อให้บ้านเมืองเดินไปข้างหน้าได้ แต่ไม่ใช่จะไปร่วมกับฝ่ายใดฝ่ายหนึ่ง วันนี้เศรษฐกิจมีปัญหาเกิดความเหลื่อมล้ำ รัฐบาลช่วยคนรวยไม่กี่คน แต่ไม่สนใจคนส่วนใหญ่ของประเทศ คนไทยส่วนใหญ่ยังยากจนอยู่ หากให้เขาสืบทอดอำนาจต่อประชาชนจะจนต่อไปอีก เราจะไม่ยอมให้ลูกหลานลำบากเหมือนเราอีก,จตุพร ขู่ยิ่งเลื่อนจะยิ่งแพ้หนักขึ้น,นายจตุพร พรหมพันธุ์ ประธาน นปช.ในฐานะผู้สนับสนุนพรรคเพื่อชาติ กล่าวว่า กระแสข่าวเลื่อนการเลือกตั้งไป 1 เดือน ว่าประเมินมาตั้งแต่ต้นว่าจะมีกรณีเช่นนี้เกิดขึ้น ไม่ว่าเรื่องอะไร คสช.จะทิ้งปมไว้เพื่อหยิบยกขึ้นมาใช้แล้วแต่โอกาส กรณีนี้เกิดจากแต่ละเขตจะใช้บัตรเลือกตั้งไม่เหมือนกัน กกต.ต้องพิมพ์บัตรเลือกตั้ง 350 แบบถูกหยิบมาเป็นเงื่อนไข พรรคพลังประชารัฐมีทั้งเงินและอำนาจ แต่กระแสไม่ดีประชาชนไม่เอา จึงไม่ใช่เรื่องแปลกที่จะเลื่อนการเลือกตั้งออกไปอีก เพราะถูกเลื่อนมาหลายครั้งแล้ว ตั้งแต่ปี 2558 เมื่อใกล้วันเลือกตั้ง แต่ยังไม่เห็นอนาคตว่าจะชนะจึงเลื่อนออกไปอีก น่าสงสารที่สุดคือ กกต.แม้เป็นผู้จัดการเลือกตั้งแต่อำนาจแท้จริงอยู่ที่ คสช. ดังนั้นขอให้เอาที่ คสช.สบายใจว่าจะเลือกตั้งเมื่อไหร่ ถึงอย่างไรตามกฎหมายแล้วการเลือกตั้งจะไม่ช้าไปกว่าวันที่ 9 พ.ค. วันนี้เป็นวันของ คสช.แต่ถึงวันเลือกตั้งจะเป็นวันของประชาชน ยิ่งเลื่อนเลือกตั้งออกไป อาจยิ่งแพ้มากกว่าเดิมก็ได้,จี้ บิ๊กตู่ ลาออกทิ้งตำแหน่ง,นายรยุศด์ บุญทัน รองโฆษกพรรคเพื่อชาติ กล่าวว่า หาก พล.อ.ประยุทธ์ยังคงดำรงตำแหน่ง ไม่ลาออกทั้งที่เปิดแล้วว่าจะเป็นหนึ่งใน 3 แคนดิเดตนายกฯของพรรคพลังประชารัฐ เท่ากับเป็นหนึ่งในคู่แข่งขันลงสนามเลือกตั้ง ไม่เป็นผลดี แม้พรรคที่สนับสนุนจะรวบรวมเสียงตั้งรัฐบาลได้ แต่ด้วยหลายปัจจัยจะทำให้รัฐบาลไม่เป็นที่ยอมรับ กระทบความเชื่อมั่นของต่างประเทศ จึงขอให้ พล.อ.ประยุทธ์ลาออกจากตำแหน่งโดยเร็วที่สุด จัดการเลือกตั้งอย่างเสรีเป็นธรรม ยุติการใช้คำสั่ง คสช.ละเมิดสิทธิมนุษยชนโดยไม่มีเงื่อนไข,ธนกร ชี้ ปชช.ตั้งตารอไม่ควรขยาย,นายธนกร วังบุญคงชนะ รองโฆษกพรรคพลังประชารัฐ กล่าวถึงกระแสข่าวเลื่อนการเลือกตั้งไปอีก 1 เดือนว่าไม่ทราบเรื่องดังกล่าว แต่มองว่าไม่ควรเลื่อนออกไป แต่ทุกอย่างขึ้นอยู่กับ กกต. ถ้าเลื่อนออกไปต้องมีเหตุผลชัดเจน เพราะประชาชนรอการเลือกตั้งอยู่ แต่ไม่ว่าจะเลื่อนหรือไม่ พรรคพลังประชารัฐพร้อมทุกด้าน จากการลงพื้นที่รับฟังปัญหาของประชาชนอย่างต่อเนื่อง กระแสของพรรคดีวันดีคืน นอกจากนี้จะเห็นได้ว่าโพลหลายสำนักคะแนน นิยมของ พล.อ.ประยุทธ์ จันทร์โอชา นายกฯ และ หัวหน้า คสช.ยังแรงไม่มีตก หาก พล.อ.ประยุทธ์ตอบรับ อยู่ในบัญชีนายกฯของพรรคจะได้รับชัยชนะ และหากเปิดนโยบายออกมาจะถูกใจของประชาชนแน่นอน,พปชร.เปิดบิ๊กแคมเปญ 3 ม.ค.,ผู้สื่อข่าวรายงานจากพรรคพลังประชารัฐว่าในวันที่ 3 ม.ค.ที่ทำการพรรคพลังประชารัฐ แกนนำพรรคจะแถลงเปิดตัวแคมเปญหาเสียง พร้อมเปิดนโยบายพรรคเรื่องใหญ่ๆ เช่น การดูแลผู้มีรายได้น้อย ผู้สูงอายุ ต่อยอดจากบัตรสวัสดิการแห่งรัฐ และรวม 47 สวัสดิการไว้ในบัตรใบเดียว รวมถึงขยายผู้มีสิทธิ์ได้รับบัตร เรื่องสังคมจะมีนโยบายสังคมสีขาวว่าด้วยการปราบปรามยาเสพติด เกษตรยั่งยืน การศึกษา เรื่องเศรษฐกิจดิจิทัลว่าด้วยโครงการสมาร์ทซิตี้หรือเมืองอัจฉริยะ นำเทคโนโลยีมาเพิ่มประสิทธิภาพการบริการ นอกจากนี้ มีโครงการพัฒนาระเบียงเศรษฐกิจพิเศษภาคตะวันออก (อีอีซี) พรรคยังจะชูเรื่องของการพัฒนาเมืองว่าด้วยโครงการล้านนา 4.0 อีสาน 4.0 โครงการ 15 เมืองใหญ่ 15 เมืองรอง เพื่อให้ประชาชนมีงานทำใกล้บ้าน ไม่ต้องเข้ากรุงเทพฯและโครงสร้างพื้นฐาน,เทือก โวเป็นนอมินีประชาชน,นายสุเทพ เทือกสุบรรณ อดีตแกนนำ กปปส.และผู้ร่วมก่อตั้งพรรครวมพลังประชาชาติไทย (รปช.) กล่าวถึงสถานการณ์การเมืองปี 62 ว่าไม่เชื่อว่าจะเกิดความวุ่นวาย ประชาชนส่วนใหญ่ตั้งความหวังไว้ว่าหลังเลือกตั้งบ้านเมืองจะสงบเรียบร้อย ไม่มีใครจะฝืนมติประชาชนออกมาสร้างความวุ่นวายก่อเหตุอะไรได้อีก คงไม่มีใครกล้าทำเพราะประชาชนไม่ยอม การจัดตั้งรัฐบาลน่าจะเป็นรัฐบาลผสมหลายพรรค ที่มองว่าพรรค รปช.จะจับมือกับ พปชร.เขาใส่ร้ายคงไปมองรูปแบบกลุ่มระบอบทักษิณแตกแบงก์พันเป็นแบงก์ร้อย เราไม่เป็นอย่างนั้น ส่งผู้สมัคร ส.ส.ทุกเขตเลือกตั้ง ไม่หลบให้พรรคไหนทั้งนั้น และไม่แท็กทีมจับมือกับใคร ต่างคนต่างทำ ยืนยันว่าไม่ได้เป็นนอมินีของใครหรือจับมือกับพรรคไหนด้วย แต่เราเป็นนอมินีของประชาชนอย่างเดียว,30 ธ.ค.ดีเดย์ล่าชื่อถอด 5 ป.ป.ช.,อีกเรื่อง นายศรีสุวรรณ จรรยา เลขาธิการองค์การพิทักษ์รัฐธรรมนูญไทย กล่าวถึงความคืบหน้าการล่าชื่อประชาชน 20,000 ชื่อ ถอดถอน 5 กรรมการ ป.ป.ช.ที่ลงมติให้ พล.อ.ประวิตร วงษ์สุวรรณ รองนายกรัฐมนตรีและ รมว.กลาโหม ไม่มีความผิดกรณีการครอบครองนาฬิกาหรูว่า การกระทำของ 5 กรรมการ ป.ป.ช. เสียงข้างมากเป็นที่วิพากษ์วิจารณ์กันทุกหย่อมหญ้า ทำให้สังคมไทยสิ้นหวังต่อระบบการตรวจสอบ อาจกระทบไปยังองค์กรอิสระอื่นๆไม่เป็นผลดีต่อการปราบปรามการทุจริต สมาคมองค์การพิทักษ์รัฐธรรมนูญไทย พร้อมแล้วที่จะตั้งโต๊ะเพื่อให้ผู้มีสิทธิเลือกตั้งเข้าชื่อกันเสนอให้ประธานรัฐสภาและประธานศาลฎีกาตั้งคณะผู้ไต่สวนอิสระดำเนินการเพื่อนำไปสู่การถอดถอนและเอาผิดตามกฎหมายต่อไป จะเริ่มตั้งโต๊ะขอรายชื่อวันที่ 30 ธ.ค. เวลา 09.00-21.00 น. ของทุกวัน หน้าร้าน CHA-SRISUWAN หน้าตลาดยิ่งเจริญ (ประตู 3) สะพานใหม่ ดอนเมือง เป็นสถานที่เริ่มต้น สมาคมฯเตรียมแบบฟอร์มไว้ให้ทุกคนได้เข้าชื่อ ขอให้นำสำเนาบัตรประชาชน 1 แผ่นมาพร้อมด้วย ส่วนผู้ที่อยู่ต่างจังหวัด หรือประสงค์จะขอแบบฟอร์มให้ติดต่อมาที่อีเมล ,thaisgwa@gmail.com, และหรือ Inbox ในเฟซบุ๊ก ,https://www.facebook.com/thaisgwa, สมาคมฯจะจัดส่งแบบฟอร์มไปให้ต่อไป,นาฬิกายืมเพื่อนสิ่งมหัศจรรย์แห่งปี,นายอนุสรณ์ เอี่ยมสะอาด คณะทำงานสื่อสารการเมืองพรรคเพื่อไทย กล่าวถึงมติ ป.ป.ช.ฟอกขาวให้ พล.อ.ประวิตร พ้นความผิดการครอบครองนาฬิกาหรูว่า ไม่เหนือความคาดหมาย แต่ไม่คิดว่าจะไปไกลถึงขั้นมีมติยกคำร้อง โดยวินิจฉัยว่า พล.อ.ประวิตรไม่ได้แสดงทรัพย์สินอันเป็นเท็จ จนสื่อมวลชนญี่ปุ่นสะท้อนสภาพสังคมไทยที่ผู้มีอำนาจทำอะไรก็ไม่ผิด รัฐบาลทหารสูญเสียความชอบธรรมที่อ้างการปราบ ปรามคอร์รัปชัน เรื่องนาฬิกาหรูจะกลายเป็นปัญหาใหญ่ ทำลายความเชื่อมั่นของประเทศในสายตานานาชาติ ไม่ใช่ครั้งแรกที่ ป.ป.ช.มีมติไม่ชี้มูลความผิดผู้ที่รับราชการทหาร ในช่วง 2 ปีที่ผ่านมาจาก 350 คดีที่ ป.ป.ช.ชี้มูลความผิด ไม่มีทหารถูกชี้มูลความผิดเลยแม้แต่คนเดียว ทั้งที่หากยังสอบสวนไม่สิ้นกระแสความต้องสอบสวนต่อ เป็นที่น่าสังเกตว่า ป.ป.ช.เสียงข้างน้อย 3 คน เห็นว่ายังสอบสวนไม่สิ้นกระแสความ ทำไมจึงไม่สอบสวนต่อ เพื่อทำความจริงให้ปรากฏ อย่างเช่น คดีโรงพัก 396 แห่ง ยังสอบสวนต่อได้ และ ป.ป.ช.ควรเปิดเผยคำวินิจฉัยส่วนตนของคณะกรรมการ ป.ป.ช. ทั้ง 8 คน ให้เหตุผลไว้อย่างไรบ้าง จากมติดังกล่าวอาจถือเป็นสิ่งมหัศจรรย์แห่งปี 2561,อัดปมร้อนทำให้ปรองดองยาก,นายวิทยา อินาลา หัวหน้าพรรคเพื่อคนไทยและอดีต ส.ว.กล่าวถึงกรณีที่คณะกรรมการ ป.ป.ช.มีมติ 5 ต่อ 3 ยุติการสอบสวนปมนาฬิกาหรูยืมเพื่อนของ พล.อ.ประวิตร วงษ์สุวรรณ รองนายกฯ และ รมว.กลาโหมว่า ต้องยอมรับว่าประชาชนแคลงใจมาก ทั้งที่ความจริงแล้ว โทษไม่ได้หนักหนาอะไร แค่เว้นวรรคทางการเมือง 5 ปี ไม่มีคดีอาญา จึงอยากติงกรณีนี้คือ คนที่ไปยืมเพื่อน ต่างก็รู้อยู่แก่ใจดีว่านาฬิกาเป็นของใคร ของเพื่อนคนไหน เพื่อนคนเดียวหรือเพื่อนหลายคน หรือของตัวเอง การจะทำอะไรจะหลอกชาวบ้าน หลอกคนอื่นย่อมได้ แต่หลอกตัวเองไม่ได้ หากแก้เรื่องเหล่านี้ไม่ได้ ประเทศไทยคงแก้เรื่องความปรองดองยาก อย่างที่พูดกันขณะนี้ว่าคนจนติดคุก แต่คนรวยไม่ติดคุก นี่คือจุดอ่อนของประเทศ
จรุงวิทย์ พลิ้ววันเลือกตั้งยังไม่กำหนดแล้วจะ เลื่อนได้อย่างไร โต้ กกต.พิมพ์บัตรเลือกตั้งทัน แต่วันกาบัตรต้องดูปัจจัยอื่นด้วย
เลือกตั้ง62,เลื่อนเลือกตั้ง,หาเสียง,บัตรเลือกตั้ง,ข่าวหน้า1,เลือกตั้ง